Tojikiston Afg'oniston bilan chegaradagi har qanday stsenariyga tayyorligini e'lon qildi

Tojikiston huquq-tartibot idoralaridagi manba mamlakat Afg'oniston bilan chegaradagi vaziyatning har qanday rivojlanishiga tayyorligini ma'lum qildi. Bu haqda “Sputnik” xabar berdi.
Ma'lum qilinishicha, Tojikiston tomoni “Tolibon”ning chegaradagi vaziyatni tinch va nazorat ostida deb baholashi provokatsion bo'lishi mumkinligini aytgan. “Tojikistonlik harbiylar Afg'oniston bilan chegarada har qanday stsenariyga tayyor”, — degan manba.
Shuningdek, chegaradagi vaziyat nazorat ostida ekani va uning kuchayishiga yo'l qo'yib bo'lmasligi qayd etilgan. Tahdid yuzaga kelgan taqdirda Tojikiston tomoni javob choralarini ko'rishi ta'kidlangan.
Ma'lumot uchun, “Tolibon” Qurolli kuchlari bosh shtabi boshlig'i Qori Fasihuddin Fitrat qo'shinlar mamlakat shimoli-sharqidagi chegaralarni himoya qilish uchun hududga kiritilganini aytgan. U batalon professional tayyorgarlikdan o'tgan NATO zamonaviy qurollari va yordamchi vertolyotlar bilan ta'minlanganini qo'shimcha qilgan.
“Har qanday qo'shni davlatdan zarracha tahdid bo'lsa, yashin tezligida javob beriladi. Bizning armiyamiz — bizning sha'nimiz”, — degan “Tolibon” vakili.
Avvalroq “Tolibon” vakili Tojikiston va O'zbekiston chegarasiga 10 ming jangchi joylashtirilishini e'lon qilgandi. Keyinchalik mazkur ma'lumot rad etilgandi.